На основу чланова 134. став 1. тачка 2., 135. став 1. тачка 1 и 136. став 1. и 2. Закона о спорту („Сл. гласник РС“, 10/16), у вези са Правилником о одобравању и финансирању програма којима се остварују потребе и интереси грађана у области спорта у АП Војводини („Службени лист АПВ", бр. 6/19), те чланова 24. и 25. Покрајинске скупштинске одлуке о буџету АП Војводине за 2019. годину („Службени лист АПВ“, број 60/18), Покрајински секретаријат за спорт и омладину расписује

**К О Н К У Р С**

**за финансирање пројеката са циљем афирмације жена у спорту**

**1. УСЛОВИ У ПОГЛЕДУ ПОДНОСИОЦА И ПРЕДМЕТА КОНКУРСА**

Подносиоци предлога програма по овом конкурсу могу бити **спортске организације и спортски савези,** регистровани у складу са Законом о спорту.

Подносиоци предлога програма посебно треба да испуњавању следеће услове да би се њихови пројекти разматрали:

* да буду уписани у одговарајући регистар у складу са Законом,
* да су из гране спорта која је од посебног значаја за Републику Србију,
* да имају седиште у АП Војводини,
* да су директно одговорни за реализацију програма,
* да су претходно обављали делатност у области спорта најмање годину дана,
* да су са успехом реализовали претходно одобрене програме,
* да испуњавају услове за обављање спортских активности и делатности у складу са Законом о спорту,
* да располажу капацитетима за реализацију програма.

Поред доказа о испуњавању општих услова потребно је доставити и:

* копију уговора и дипломе о ангажовању кандидаткиње за коју подносе захтев,
* доказ о важећој лиценци кандидаткиња,
* предрачун за набавку опреме/реквизита која је предмет захтева.

По својој садржини пројекти треба да доприносе унапређењу положаја жена као спортисткиња, спортских стручњакиња и стручњакиња у спорту у АП Војводини, а односе се на:

* Усавршавање спортских стручњакиња и стручњакиња у спорту и
* Набавку такмичарске опреме и спортских реквизита за спортисткиње.

Укупан износ средстава за распоређивање по овом конкурсу, износи **4.000.000,00 (четири милиона**) динара.

**РОК ЗА ПОДНОШЕЊЕ ПРЕДЛОГА ПРОЈЕКАТА ПО КОНКУРСУ**

Пријаве на конкурс подносе се почев од дана објављивања Обавештења о расписивању овог Конкурса у дневном листу „Дневник“ и траје до **10. октобра 2019. године.**

Пријаве на конкурс испуњавају се искључиво на обрасцу који је објављен на Интернет страници Секретаријата: [www.sio.vojvodina.gov.rs](http://www.sio.vojvodina.gov.rs) и достављају се заједно са ЦД-ом (који треба да садржи скениране све документе који се достављају уз захтев) у коверти са назнаком **„Пријава за Конкурс за финансирање пројеката за афирмацију жена у спорту"**, препорученом поштом на адресу: Покрајински секретаријат за спорт и омладину, Булевар Михајла Пупина 16, 21000 Нови Сад, или непосредно на писарници покрајинских органа.

Неблаговремене и непотпуне пријаве, неће се разматрати.